Os fongos (Fungi) son un reino d'organismos eucariotas. Os fongos, tamién ditos eumicotas ("fongos autenticos" u "eumicetes"), forman un grupo monofiletico que ye filocheneticament distinto d'os mixomicetes y os oomicetes, morfolochicament parellans. Os fongos son organismos heterotrofos que poseyen una paret celular quitinosa, y a mayoría d'especies creixen en forma de filamentos multicelulars ditos hifas, que forman un micelio; bellas especies tamién creixen como celulas individuals. A reproducción sexual y asexual d'os fongos gosa fer-se por meyo d'esporas, a sobén produeitas en estructuras especializatas u en fructificacions. Bell uns han perdito a capacidat de formar estructuras reproductivas, y se propagan nomás que por creiximiento vechetativo. Os recientos, floriduras y boletus son eixemplos de fongos. A disciplina d'a Biolochía que estudeya os fongos ye a Micolochía, y a sobén se la considera parti d'a Botanica, encara que os fongos s'amanan más a los animals que a las plantas.